*****

ΚΑΝΟΝΙΣΜΟΣ (ΕΟΚ) αριθ. 410/88 ΤΗΣ ΕΠΙΤΡΟΠΗΣ

της 12ης Φεβρουαρίου 1988

που καθορίζει, για την περίοδο από την 1η Ιανουαρίου έως τις 31 Δεκεμβρίου 1988, τη μέγιστη ποσότητα ορισμένων προϊόντων του τομέα των λιπαρών ουσιών που διατίθενται στην κατανάλωση και εισάγονται στην Ισπανία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 475/86 του Συμβουλίου της 25ης Φεβρουαρίου 1986 για τη θέσπιση των γενικών κανόνων του καθεστώτος ελέγχου των τιμών και ποσοτήτων που διατίθενται στην κατανάλωση στην Ισπανία όσον αφορά ορισμένα προϊόντα του τομέα των λιπαρών ουσιών (1), και ιδίως το άρθρο 16,

Εκτιμώντας:

ότι το συνολικό ισοζύγιο προβλέψεων εφοδιασμού, που προβλέπεται στο άρθρο 4 του κανονισμού (ΕΟΚ) αριθ. 475/86, δεν μπόρεσε να καταρτισθεί για το έτος 1988 πριν από το τέλος Ιανουαρίου 1988· ότι, ωστόσο, καταρτίστηκε ένα μερικό ισοζύγιο σύμφωνα με το άρθρο 4 παράγραφος 3 δεύτερο εδάφιο του κανονισμού (ΕΟΚ) αριθ. 475/86 και το άρθρο 1 παράγραφος 1 του κανονισμού (ΕΟΚ) αριθ.1183/86 της Επιτροπής της 21ης Απριλίου 1986 που θεσπίζει τις λεπτομέρειες του καθεστώτος ελέγχου των τιμών και των ποσοτήτων που διατίθενται στην κατανάλωση στην Ισπανία για ορισμένα προϊόντα του τομέα των λιπαρών ουσιών (2), όπως τροποποιήθηκε τελευταία από τον κανονισμό (ΕΟΚ) αριθ. 3771/87 (3)· ότι τα έγγραφα για την πραγματοποίηση των απλών εισαγωγών των προϊόντων που περιλαμβάνονται στα στοιχεία γ) και δ) του άρθρου 1 του κανονισμού (ΕΟΚ) αριθ. 1183/86 πρέπει να εκδίδονται από την 1η Φεβρουαρίου 1988· ότι θα πρέπει συνεπώς για τα προϊόντα αυτά να καθοριστούν οι μέγιστες ποσότητες που θα διατεθούν στην κατανάλωση και θα εισαχθούν στην Ισπανία·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο από 1ης Ιανουαρίου έως 31 Δεκεμβρίου 1988, οι ποσότητες που θα διατεθούν στην κατανάλωση στην Ισπανία των προϊόντων που περιλαμβάνονται στα στοιχεία γ) και δ) του άρθρου 1 του κανονισμού (ΕΟΚ) αριθ. 1183/86 καθορίζονται στα ακόλουθα επίπεδα:

γ) 65 000 τόνοι άλλων ελαίων και λιπών που προορίζονται για την ανθρώπινη διατροφή·

δ) - 12 000 τόνοι ελαίου λίνου, κίκεως και ξύλου Κίνας,

- 12 000 τόνοι ελαίου σόγιας,

- 25 000 τόνοι άλλων ελαίων που προορίζονται για άλλους σκοπούς πλην της ανθρώπινης διατροφής.

Άρθρο 2

Για την περίοδο από 1ης Ιανουαρίου έως 31 Δεκεμβρίου 1988, τα όρια των ποσοτήτων των εισαγωγών στην Ισπανία των προϊόντων που περιλαμβάνονται στα στοιχεία γ) και δ) του άρθρου 1 του κανονισμού (ΕΟΚ) αριθ. 1183/86 καθορίζονται στα ακόλουθα επίπεδα:

γ) 57 500 τόνοι άλλων ελαίων και λιπών που προορίζονται για την ανθρώπινη διατροφή·

δ) - 12 000 τόνοι ελαίου λίνου, κίκεως και ξύλου Κίνας,

- 0 τόνοι ελαίου σόγιας,

- 25 000 τόνοι άλλων ελαίων που προορίζονται για άλλους σκοπούς πλην της ανθρώπινης διατροφής.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Φεβρουαρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 53 της 1. 3. 1986, σ. 47.

(2) ΕΕ αριθ. L 107 της 24. 4. 1986, σ. 17.

(3) ΕΕ αριθ. L 355 της 17. 12. 1987, σ. 17.